ddrg/super_eurlex huggingface dataset:
Sklep Sveta in Komisije

z dne 10. aprila 1995

o sklenitvi Sporazuma med Evropskimi skupnostmi in Vlado Združenih držav Amerike o uporabi njunega prava o konkurenci

(95/145/ES, ESPJ)

SVET EVROPSKE UNIJE JE

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti ter zlasti členov 87 in 235, v povezavi s prvim pododstavkom člena 228(3) Pogodbe,

ob upoštevanju Pogodbe o ustanovitvi Evropske skupnosti za premog in jeklo ter zlasti členov 65 in 66 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ker se je treba sklicevati na člen 235 Pogodbe o ustanovitvi Evropske skupnosti zaradi vključitve v besedilo Sporazuma o združitvi in pripojitvi, ki ju ureja Uredba Sveta (EGS) št. 4064/89 z dne 21. decembra 1989 o nadzoru koncentracij podjetij [2], ki v bistvu temelji na členu 235;

ker je treba ob vse izrazitejši mednarodni razsežnosti problemov konkurence okrepiti mednarodno sodelovanje na tem področju;

ker je s tem namenom Komisija z Vlado Združenih držav Amerike izpogajala Sporazum o uporabi pravil konkurence Evropskih skupnosti in Združenih držav Amerike;

ker je treba sporazum odobriti, vključno z izmenjavo razlagalnih pisem,

SKLENIL(A):

Člen 1

Sporazum med Evropskimi skupnostmi in Vlado Združenih držav Amerike o uporabi njunega prava o konkurenci, vključno z izmenjavo razlagalnih pisem, se odobri v imenu Evropske skupnosti in Evropske skupnosti za premog in jeklo.

Besedilo Sporazuma in besedilo izmenjave razlagalnih pisem, sestavljeni v angleškem jeziku, sta priloženi temu sklepu.

Člen 2

Sporazum velja od 23. septembra 1991.

Člen 3

Predsednik Sveta je pooblaščen, da določi osebo(-e), pooblaščeno(-e), da v imenu Evropskih skupnosti obvesti(-jo) Vlado Združenih držav Amerike o odobritvi Sporazuma in podpiše(-jo) izmenjavo razlagalnih pisem.

Komisija določi osebo(-e), pooblaščeno(-e), da v imenu Evropske skupnosti za premog in jeklo obvesti(-jo) Vlado Združenih držav Amerike o odobritvi Sporazuma in podpiše(-jo) izmenjavo razlagalnih pisem.

V Luxembourgu, 10. aprila 1995

Za Svet

Predsednik

J. Puech

Za Komisijo

J. Santer

Predsednik

[1] Mnenje z dne 20. januarja 1995 (UL C 43, 20.2.1995) in 17. marca 1995 (UL C 89, 10.4.1995).

[2] UL L 395, 30.12.1989, str. 1 (popravljena različica: UL L 257, 21.9.1990, str. 13).

--------------------------------------------------
Odločba Komisije

z dne 25. maja 1994

o podrobnih pravilih za izvajanje Direktive Sveta 90/425/EGS v zvezi z odvzemom vzorcev za veterinarske inšpekcijske preglede na namembnem kraju

(94/338/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi [1], kakor je bila nazadnje spremenjena z Direktivo 92/118/EGS [2] in zlasti člena 5(3) Direktive,

ker lahko pristojni organ države članice na namembnem kraju živali in proizvodov s pomočjo naključnih nepristranskih veterinarskih pregledov ugotovi, da so izpolnjene zahteve člena 3 Direktive 90/425/EGS; ker lahko sočasno odvzame vzorce v skladu s členom 5(1)(a);

ker je zaradi zagotavljanja učinkovitega opravljanja pregledov na cilju in preprečevanja kakršnih koli posledičnih težav v trgovanju znotraj Skupnosti ter hkrati varovanja interesov udeleženih strani treba določiti nekatera podrobna pravila za odvzem vzorcev;

ker so ukrepi, predvideni s to uredbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Kjer pristojni organ namembnega kraja pri trgovanju znotraj Skupnosti odvzame vzorce z živali, bo upošteval pravila, ki so določena v členih 2 in 3.

Člen 2

1. Vzorci, ki so odvzeti kot del naključnih nepristranskih pregledov, morajo biti odvzeti čim hitreje in v vsakem primeru najpozneje dva delovna dni po datumu prihoda živali na namembni kraj, ki je naveden na spričevalu ali dokumentu iz člena 3(1)(d) Direktive 90/425/EGS.

2. Rok dva delovna dni ne velja za preglede, ki jih izvajajo pristojni organi na podlagi informacij, ki kažejo na sum kršitve.

3. Če je prejemnik posrednik, ki prerazporeja živali, kakor je navedeno v členu 5(1)(b)(iii) Direktive 90/425/EGS, se uporablja brez poseganja v odstavek 1 dodatni rok dva delovna dni od prihoda živali na njihov končni namembni kraj v državi članici.

Člen 3

1. Vzorce za preiskave je treba odvzeti v dvojniku ali v zadostni količini, da sta zagotovljena najmanj dva enaka dela.

1. Prvi vzorec ali enaki del se preišče v laboratoriju, ki ga je za zadevno bolezen odobril pristojni organ.

2. Drugi vzorec ali enaki del (oziroma dele) je potrebno jasno označiti in shraniti v primernih pogojih za obdobje najmanj enega meseca pod nadzorom pristojnega organa.

Člen 4

Ta odločba je naslovljena na države članice.

V Bruslju, 25. maja 1994

Za Komisijo

René Steichen

Član Komisije

[1] UL L 224, 18.8.1990, str. 29.

[2] UL L 62, 15.3.1993, str. 49.

--------------------------------------------------
Sklep Sveta

z dne 10. oktobra 1994

o skupnem stališču na podlagi člena J.2 Pogodbe o Evropski uniji, o omejitvi obsega ekonomskih in finančnih odnosov s tistimi deli ozemlja Republike Bosne in Hercegovine, ki so pod nadzorom sil bosanskih Srbov

(94/672/SZVP)

SVET EVROPSKE UNIJE JE

ob upoštevanju Pogodbe o Evropski uniji in zlasti člena J.2 Pogodbe,

ob upoštevanju Resolucije 942 (1994) Varnostnega sveta Združenih narodov z dne 23. septembra 1994,

SKLENIL:

Člen 1

Obseg ekonomskih in finančnih odnosov s tistimi deli ozemlja Republike Bosne in Hercegovine, ki so pod nadzorom sil bosanskih Srbov, se omeji v skladu z določbami Resolucije 942 (1994) Varnostnega sveta Združenih narodov z dne 23. septembra 1994.

Člen 2

Ta sklep se objavi v Uradnem listu.

V Luxembourgu, 10. oktobra 1994

Za Svet

Predsednik

Th. Waigel

--------------------------------------------------
Odločba Komisije

z dne 21. novembra 1994

o spremembi Odločbe 93/387/EGS o posebnih pogojih za uvoz živih školjk, iglokožcev, plaščarjev in morskih polžev s poreklom iz Maroka

(94/767/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/492/EGS z dne 15. julija 1991 o zdravstvenih pogojih za proizvodnjo in dajanje na trg živih školjk [1] in zlasti člena 9(4) Direktive,

ker Odločba Komisije 93/387/EGS z dne 7. junija 1993 o posebnih pogojih za uvoz živih školjk, iglokožcev, plaščarjev in morskih polžev s poreklom iz Maroka [2], kakor je bila spremenjena z Odločbo 93/530/EGS [3], navaja seznam odpremnih podjetij, odobrenih za izvoz v Evropsko skupnost;

ker so maroški pristojni organi uradno odobrili dodatne odpremne obrate v skladu s členom 9(3)(c) Direktive 91/492/EGS;

ker je zato treba točko I Priloge C k Odločbi 93/387/EGS ustrezno spremeniti;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

V Prilogi C k Odločbi 93/387/EGS se točka I nadomesti z naslednjim:

"I. Odpremni obrati

Naziv in naslov | Številka uradne odobritve | Dovoljenje velja do |

Najmat Allah, Nador | 01–10–065 | — |

Marost, Nador | 01–10–066 | — |

VIAPO Maroc, Nador | 01–10–078 | 31. 12. 1995 |

Société Aquacole de la Moulouya, Essaidia | 01–10–070 | — |

SOMECOP, Tetouan | 03–10–080 | — |

Société Damjiguend SA, Tanger | 04–10–079 | 31. 12. 1995 |

Oualidia Marée, Oualidia | 08–10–081 | 31. 12. 1995 |

Société "Les huîtres OSTREA", Oualidia | 09–10–113 | — |

Sea Products, Sidi Moussa | 09–10–112 | —" |

Člen 2

Ta odločba je naslovljena na države članice.

V Bruslju, 21. novembra 1994

Za Komisijo

René Steichen

Član Komisije

[1] UL L 268, 24.9.1991, str. 1.

[2] UL L 166, 8.7.1993, str. 40.

[3] UL L 258, 16.10.1993, str. 32.

--------------------------------------------------
Odločba Komisije

z dne 20. decembra 1994

o tretji spremembi Direktive Sveta 91/68/EGS o pogojih v zvezi z zdravstvenim varstvom živali, ki urejajo trgovanje znotraj Skupnosti z ovcami in kozami

(94/953/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/68/EGS z dne 28. januarja 1991 o pogojih v zvezi z zdravstvenim varstvom živali, ki urejajo trgovanje znotraj Skupnosti z ovcami in kozami [1], kakor je bila spremenjena z Aktom o pogojih pristopa Kraljevine Norveške, Republike Avstrije, Republike Finske in Kraljevine Švedske in prilagoditvah Pogodb, na katerih temelji Evropska unija, ter zlasti poglavja I, (II), 2(i) Priloge A Direktive,

ker poglavje I, (II)(2)(i) Priloge A k Direktivi 91/68/EGS določa, da se morajo naključni pregledi izvajati na gospodarstvih v vsaki državi članici ali regiji, ki je uradno priznana kot bruceloze prosta, z namenom zagotoviti, da država članica ali regija ostane prosta bolezni;

ker bi bilo treba na podlagi ponovne preučitve te določbe, ki je morala biti izvedena pred začetkom veljavnosti pristopne pogodbe, predvideti nadomestne naključne preglede z začetkom v drugem letu po tem, ko je država članica ali regija priznana kot bruceloze prosta;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Poglavje I, (II)(2)(i) Priloge A k Direktivi 91/68/EGS se nadomesti z:

"(i) - prvo leto po razglasitvi države članice ali regije za bruceloze prosto (Br. melitensis) kažejo naključni pregledi, izvedeni ali na ravni gospodarstev ali klavnic, z 99-odstotno stopnjo zaupanja, da je bilo okuženih manj kakor 0,2 % gospodarstev, ali pa je bilo najmanj 10 % ovc in koz v starosti nad šest mesecev testiranih v skladu s Prilogo C in je bil rezultat negativen;

- letno, od drugega leta po razglasitvi države članice ali regije za bruceloze prosto (Br. melitensis), kažejo naključni pregledi, izvedeni ali na ravni gospodarstev ali klavnic, s 95-odstotno stopnjo zaupanja, da je bilo okuženih manj kakor 0,2 % gospodarstev, ali pa je bilo najmanj 5 % ovc in koz v starosti nad šest mesecev testiranih v skladu s Prilogo C in je bil rezultat negativen;

- določbe v zgornjih dveh alineah se lahko spremenijo v skladu s postopkom, določenim v členu 15."

Člen 2

Ta odločba začne veljati 1. januarja 1995.

Člen 3

Ta odločba je naslovljena na države članice.

V Bruslju, 20. decembra 1994

Za Komisijo

René Steichen

Član Komisije

[1] UL L 46, 19.2.1991, str. 19.
ODLOČBA KOMISIJE

z dne 28. decembra 1994

o spremembi Odločbe Komisije 93/42/EGS in o dodatnih jamstvih v zvezi z infekcioznim bovinim rinotraheitisom za govedo, namenjeno za Finsko

(94/962/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 64/432/EGS[1] z dne 26. junija 1964 o problemih v zvezi z zdravstvenim varstvom živali, ki vplivajo na trgovino z govedom in prašiči v Skupnosti, kakor je bila spremenjena z Aktom o pogojih pristopa Kraljevine Norveške, Republike Avstrije, Republike Finske in Kraljevine Švedske ter o prilagoditvah pogodb, na katerih temelji Evropska unija, Priloga I(V)(E)(1)(2)(1)(g), in zlasti člena 10(2) in (5) Direktive,

ker Finska meni, da je njeno ozemlje prosto infekcioznega bovinega rinotraheitisa, in je Komisiji predložila dokazno dokumentacijo, kakor predvideva člen 10 Direktive Sveta 64/432/EGS;

ker se je program iztrebljanja infekcioznega bovinega rinotraheitisa na Finskem začel leta 1992;

ker se šteje, da je bil program pri iztrebljanju te bolezni na Finskem uspešen;

ker uporabljajo finski organi za premike goveda znotraj države predpise, ki so vsaj enakovredni predpisom, predvidenim v tej odločbi;

ker je primerno predlagati nekatera dodatna jamstva, da bi zaščitili napredek, ki je bil dosežen na Finskem;

ker Odločba Komisije 93/42/EGS[2] z dne 21. decembra 1992 priznava Dansko kot prosto infekcioznega bovinega rinotraheitisa in določa dodatna jamstva v zvezi s to boleznijo za govedo, ki je tja namenjeno; ker je primerno spremeniti to odločbo, da bo vključevala Finsko;

ker se teh dodatnih jamstev ne sme zahtevati od držav članic ali regij držav članic, ki se same štejejo kot proste infekcioznega bovinega rinotraheitisa;

ker so ukrepi iz te odločbe v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Odločba Komisije 93/42/EGS se spremeni:

1. v naslovu se beseda "Danska" nadomesti z besedami "države članice ali regije držav članic, proste bolezni";

2. v členu 1 se beseda "Danska" nadomesti z besedami "države članice ali regije, naštete v Prilogi";

3. v členu 2 se beseda "Danska" nadomesti z besedami "države članice ali regije, naštete v Prilogi";

4. v členu 3 se beseda "Danska" nadomesti z besedami "države članice ali regije, naštete v Prilogi";

5. doda se naslednji člen 3a:

"Člen 3A

Z odstopanjem od zgornjih členov namembne države članice ali namembne regije ne smejo zahtevati dodatnih pogojev od držav članic ali regij, naštetih v Prilogi.";

6. doda se naslednja Priloga:

"PRILOGA

Država članica Regija

Danska Vse regije

Finska Vse regije".

Člen 2

Ta odločba začne veljati ob upoštevanju in z dnem začetka veljavnosti Pogodbe o pristopu Norveške, Avstrije, Finske in Švedske.

Člen 3

Ta odločba je naslovljena na države članice.

V Bruslju, 28. decembra 1994

Za Komisijo

René STEICHEN

Član Komisije

[1] UL 121, 29.7.1964, str. 1977/64.

[2] UL L 16, 25.1.1993, str. 50.
Sklep Sveta in Komisije

z dne 19. decembra 1994

o sklenitvi Evropskega sporazuma med Evropskimi skupnostmi in njihovimi državami članicami na eni strani ter Republiko Bolgarijo na drugi strani

(94/908/ESPJ, ES, Euratom)

SVET EVROPSKE UNIJE,

KOMISIJA EVROPSKIH SKUPNOSTI STA

ob upoštevanju Pogodbe o ustanovitvi Evropske skupnosti za premog in jeklo in zlasti njenega člena 95,

ob upoštevanju Pogodbe o ustanovitvi Evropske skupnosti in zlasti njenega člena 238 v zvezi z drugim stavkom člena 228(2) in drugim pododstavkom člena 228(3),

ob upoštevanju Pogodbe o ustanovitvi Evropske skupnosti za atomsko energijo in zlasti njenega drugega odstavka člena 101,

po posvetovanju s posvetovalnim odborom in soglasni odločitvi Sveta,

ob upoštevanju privolitve Evropskega parlamenta [1],

ob upoštevanju odobritve Sveta na podlagi člena 101 Pogodbe o ustanovitvi Evropske skupnosti za atomsko energijo,

ker je treba skleniti Evropski sporazum, podpisan v Bruslju 8. marca 1993, med Evropskimi skupnostmi in njihovimi državami članicami na eni strani in Republiko Bolgarijo na drugi strani z namenom, da se dosežejo cilji Skupnosti, določeni zlasti v členih 2 in 3 Pogodbe o ustanovitvi Evropske skupnosti za premog in jeklo; ker pogodba ni predvidela vseh primerov, zajetih v tem sklepu,

SKLENILA:

Člen 1

Evropski sporazum med Evropskimi skupnostmi in njihovimi državami članicami na eni strani in Republiko Bolgarijo na drugi strani skupaj s protokoli, izmenjavami pisem in izjavami, ki se nanašajo nanj, se sprejme v imenu Evropske skupnosti, Evropske skupnosti za premog in jeklo in Evropske skupnosti za atomsko energijo.

Besedila, navedena v prvem odstavku, so priložena temu sklepu.

Člen 2

1. Stališče Skupnosti v Pridružitvenem svetu določi v skladu z ustreznimi določbami Pogodbe o ustanovitvi Evropskih skupnosti Svet na predlog Komisije, ali kadar je to primerno, Komisija.

2. V skladu s členom 106 Sporazuma, omenjenega v členu 1, predseduje Pridružitvenemu svetu predsednik Sveta, ki predstavi stališče Skupnosti. V skladu s poslovnikom Pridružitvenemu odboru predseduje predstavnik Komisije, ki predstavi stališče Skupnosti.

Člen 3

V imenu Evropske skupnosti da uradno obvestilo, predvideno v členu 124 Sporazuma iz člena 1, predsednik Sveta. V imenu Evropske skupnosti za premog in jeklo pa da uradno obvestilo predsednik Komisije.

V Bruslju, 19. decembra 1994

Za Svet

Predsednik

K. Kinkel

Za Komisijo

J. Delors

Predsednik

[1] UL C 315, 22.11.1993, str. 103.

--------------------------------------------------
Odločba Komisije

z dne 28. novembra 1994

o spremembi odločb 94/143/ES, 94/187/ES, 94/309/ES, 94/344/ES, 94/446/ES in 94/435/ES o zahtevah zdravstvenega varstva živali in izdajanju spričeval za uvoz nekaterih proizvodov, zajetih v Direktivi Sveta 92/118/EGS

(Besedilo velja za EGP)

(94/775/ES)

KOMISIJA EVROPSKIH SKUPNOSTI JE,

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 92/118/EGS z dne 17. decembra 1992 o zahtevah zdravstvenega varstva živali in javnozdravstvenega varstva, ki urejajo trgovino in uvoz v Skupnost za izdelke, ki niso predmet navedenih zahtev, določenih v posebnih pravilih Skupnosti iz Priloge A(I) k Direktivi 89/662/EGS, glede povzročiteljev bolezni pa v Direktivi 90/425/EGS [1], in zlasti člena 10(2)(c) Direktive,

ker odločbe Komisije 94/143/ES [2], 94/187/ES [3], 94/309/ES [4], 94/344/ES [5], 94/446/ES [6] in 94/435/ES [7] določajo zahteve zdravstvenega varstva živali in izdajanje veterinarskih spričeval za uvoz seruma kopitarjev, uvoz živalskih črev, nekaterih vrst hrane za hišne živali in nekaterih nestrojenih malo nevarnih užitnih proizvodov za hišne živali, predelanih živalskih beljakovin, vključno s proizvodi za prehrano živali, ki vsebujejo te beljakovine, uvoz kosti in proizvodov iz kosti, rogov in proizvodov iz rogov ter parkljev in kopit in njihovih proizvodov za nadaljnjo predelavo, ki niso namenjeni za prehrano ljudi, ter svinjskih ščetin iz tretjih držav;

ker Odločba Komisije 94/461/ES [8] spreminja zgoraj navedene odločbe, tako da se začnejo uporabljati 1. decembra 1994; ker kaže, da tretje države do navedenega datuma ne bodo mogle izpolniti novih uvoznih pogojev; ker je treba zato, da se izogne motnjam v trgovanju, odložiti začetek uporabe teh odločb na 28. februar 1995;

ker je treba odločbe 94/143/ES, 94/187/ES, 94/309/ES, 94/344/ES, 94/446/ES in 94/435/ES ustrezno spremeniti;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

V členu 2 Odločbe 94/143/ES se datum "1. december 1994" nadomesti z "28. februar 1995".

Člen 2

V členu 2 Odločbe 94/187/ES se datum "1. december 1994" nadomesti z "28. februar 1995".

Člen 3

V členu 2 Odločbe 94/309/ES se datum "1. december 1994" nadomesti z "28. februar 1995".

Člen 4

V členu 2 Odločbe 94/344/ES se datum "1. december 1994" nadomesti z "28. februar 1995".

Člen 5

V členu 4 Odločbe 94/446/ES se datum "1. december 1994" nadomesti z "28. februar 1995".

Člen 6

V členu 5 Odločbe 94/435/ES se datum "1. december 1994" nadomesti z "28. februar 1995".

Člen 7

Ta direktiva je naslovljena na države članice.

V Bruslju, 28. novembra 1994

Za Komisijo

René Steichen

Član Komisije

[1] UL L 62, 15.3.1993, str. 49.

[2] UL L 62, 5.3.1994, str. 62.

[3] UL L 89, 6.4.1994, str. 18.

[4] UL L 137, 1.6.1994, str. 62.

[5] UL L 154, 21.6.1994, str. 45.

[6] UL L 183, 19.7.1994, str. 46.

[7] UL L 180, 14.7.1994, str. 40.

[8] UL L 189, 23.7.1994, str. 88.

--------------------------------------------------
Sklep Sveta

z dne 18. julija 1994

o sklenitvi Sporazuma o sodelovanju med Evropsko skupnostjo in Republiko Indijo glede partnerstva in razvoja

(94/578/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti členov 113 in 130y v povezavi s prvim stavkom člena 228(2) in prvim pododstavkom odstavka 3 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker bi morala politika Skupnosti v skladu s členom 130 Pogodbe na področju razvojnega sodelovanja pospeševati trajnostni gospodarski in socialni razvoj držav v razvoju, njihovo nemoteno in postopno vključevanje v svetovno gospodarstvo ter boj proti revščini v teh državah;

ker bi morala Skupnost za doseganje svojih ciljev na področju zunanjih odnosov odobriti Sporazum iz tega sklepa,

SKLENIL:

Člen 1

V imenu Skupnosti se odobri Sporazum o sodelovanju med Evropsko skupnostjo in Republiko Indijo o partnerstvu in razvoju.

Besedilo Sporazuma je priloženo k temu sklepu.

Člen 2

Predsednik Sveta v imenu Skupnosti poda uradno obvestilo, predvideno v členu 29 Sporazuma [3].

Člen 3

V Skupni komisiji, predvideni v členu 22 Sporazuma, Skupnost zastopa Komisija, ki ji pomagajo predstavniki držav članic.

Člen 4

Ta sklep se objavi v Uradnem listu Evropskih skupnosti.

V Bruslju, 18. julija 1994

Za Svet

Predsednik

K. Kinkel

[1] UL C 103, 14.4.1993, str. 8.

[2] UL C 128, 9.5.1994.

[3] UL L 223, 27.8.1994, str. 35.

--------------------------------------------------
Sklep Sveta

z dne 27. junija 1994

o sklenitvi Sporazuma o znanstvenem in tehničnem sodelovanju med Evropsko skupnostjo in Avstralijo

(94/457/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti členom 130 m v povezavi s členom 228(2), prvim stavkom, in členom 228(3), prvim pododstavkom Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker Skupnost in Avstralija izvajata posebne raziskovalne programe na področjih skupnega interesa;

ker sta na podlagi preteklih izkušenj v okviru Dogovora med Vlado Avstralije in Komisijo Evropskih skupnosti za sodelovanje v znanosti in tehnologiji, podpisanega 12. novembra 1986, obe strani izrazili željo po vzpostavitvi bolj formalnega okvira sodelovanja v znanosti in tehnologiji;

ker je Svet s sklepom 21. maja 1992 pooblastil Komisijo, da s pogajanji uskladi sporazum za znanstveno in tehnološko sodelovanje med Skupnostjo in Avstralijo;

ker Skupnost in Avstralija od sodelovanja pričakujeta vzajemno korist;

ker, brez poseganja v ustrezne določbe Pogodbe, sporazum in vse dejavnosti, ki se izvajajo v skladu s tem sporazumom, ne bodo v nobenem primeru vplivale na pristojnosti držav članic, da z Avstralijo vzpostavljajo dvostranske dejavnosti na področju znanosti, tehnologije, raziskav in razvoja, in, če je primerno, v ta namen sklepajo sporazume;

ker je bil ta sporazum v imenu Skupnosti podpisan v Canberri 23. februarja 1994;

ker je treba Sporazum o znanstvenem in tehničnem sodelovanjem med Evropsko skupnostjo in Avstralijo odobriti,

SKLENIL:

Člen 1

Sporazum o znanstvenem in tehničnem sodelovanju med Evropsko skupnostjo in Avstralijo se odobri v imenu Skupnosti.

Besedilo sporazuma je priloženo temu sklepu.

Člen 2

Predsednik Sveta notificira, kot je določeno v členu 11 Sporazuma.

V Bruslju, 27. junija 1994

Za Svet

Predsednik

C. Simitis

[1] UL C 181, 3.7.1993, str. 9.

[2] UL C 315, 22.11.1993.

[3] UL C 304, 10.11.1993, str. 3.

--------------------------------------------------